
บทคัดย่อ

ปัญหาการปนเปื้อนของโลหะหนักในสิ่งแวดล้อมจากการขยายตัวของภาคอุตสาหกรรม ทําให้มีการปนเปื้อนของตะกั่ว (Pb2+) ซึ่งส่งผลกระทบต่อสุขภาวะของคนในชุมชน งานวิจัยนี้มีวัตถุประสงค์เพื่อสังเคราะห์อนุภาคนาโนเงิน (AgNPs) จากใบสะเดาซึ่งมีสารพฤกษเคมีที่สามารถใช้เป็นตัวรีดิวซ์ในการสังเคราะห์ด้วยวิธีเคมีสีเขียว เพื่อนําไปใช้เป็นเครื่องมือตรวจวิเคราะห์ตะกั่ว (Pb2+) เบื้องต้นที่มีต้นทุนต่ำและเป็นมิตรต่อสิ่งแวดล้อมจากการศึกษา พบว่าสามารถสังเคราะห์ AgNPs จากใบสะเดาได้ และอนุภาคที่ได้มีสเปกตรัมการดูดกลืนแสงสูงสุดที่ความยาวคลื่น 450 nm เมื่อศึกษาความจําเพาะในการจับกับสารละลายมาตรฐานของโลหะชนิดต่าง ๆได้แก่ Mn2+, Co2+, B3+, Ga3+, Ca2+, Ba2+ และ Pb2+ พบว่า AgNPs จะเกิดตะกอนและเปลี่ยนเป็นสีขาวขุ่นเมื่อเติม Ba2+ หรือ Pb2+ แสดงว่า AgNPs ไม่มีความจําเพาะต่อโลหะเพียงชนิดเดียว เนื่องจาก Pb2+ มักพบในการปนเปื้อนมาก จึงถูกใช้เพื่อศึกษาสภาวะที่เหมาะสมในการตรวจวัดเชิงสีระหว่าง AgNPs กับ Pb2+ พบว่าสภาวะที่เหมาะสมคือเวลา 5 นาที ที่อัตราส่วน 2:1 เมื่อนํา AgNPs มาตรวจวิเคราะห์สารละลายมาตรฐาน Pb2+ ในช่วงความเข้มข้น 0.01–10000 ppm โดยการถ่ายภาพและคํานวณค่า Grayscale เพื่อการตรวจวัดเชิงสี พบว่ามีช่วงความเป็นเส้นตรง 250–3000 ppm โดยมีขีดจํากัดการตรวจพบ (LOD) เท่ากับ 480.358 ppm และขีดจํากัดการตรวจวัด (LQD) เท่ากับ 1601.193ppm สําหรับตัวอย่างจริง เมื่อนําวิธีนี้ไปวิเคราะห์น้ำประปาที่มี Pb2+ เข้มข้น 1000 และ 2000 ppm พบว่าร้อยละการได้กลับคืน (% recovery) อยู่ที่ 89.6% และ 115% ซึ่งอยู่ในเกณฑ์ที่ยอมรับได้

